Äänieristystä voi parantaa hieman tiivistämällä ovi ilmatiiviiksi. Tämä tarkoittaa oven alle sijoitettavaa sopivan korkeaa kynnystä ja oven tiivistämistä kauttaaltaan. Paremman äänieristyksen saa, kun tilalle vaihdetaan luokiteltu äänieristysovi tai palo-ovi. Nämä myydään ja asennetaan aina karmien ja kynnyksen kanssa. Lisäksi asennusvaiheessa tulee huomioida oikeanlainen eristys karmin ja seinän välissä, jotta ääni ei pääse kiertämään sieltä. Markkinoilla on myytävänä myös ääntä eristäviä sisäovia, jonka voi asentaa tavallisiin välioven karmeihin. Me jättäisimme kuitenkin kyseisen tuotteen hankkimatta. Kannattaa lukea netistä kokemuksia asiaan liittyen. Ovien äänieristyksen yhteydessä täytyy huomioida myös huoneen ilmanvaihto. Tarvittaessa se voidaan järjestää asentamalla äänenvaimennettu ovivirtaussäleikkö oven karmin päälle piiloon.